Kommunerne har 13 mia. kr. mindre til kernevelfærd end det, Socialdemokraterne og SF lovede dem inden valget.

For hvor de to nuværende regeringspartier lovede 8 mia. kr. mere til daginstitutioner, folkeskoler og ældrepleje frem mod 2014, så er der i stedet skåret 5 mia. kr.

Det viser en ny opgørelse fra Økonomi- og Indenrigsministeriet. Løftet gav Socialdemokraterne og SF i deres økonomiske plan ’Fair Løsning’, som statsminister Helle Thorning-Schmidt (S) og SF’s daværende partiformand Villy Søvndal præsenterede i maj 2010.

Og i de efterfølgende måneder kørte de to partier en kampagne i en række lokal-aviser, hvor de slog fast, at det ville gøre en stor forskel i hver enkelt kommune, hvis S og SF kom til magten.

»Det næste folketingsvalg bliver afgørende for den fremtidige kommunale velfærd,« sagde Villy Søvndal for eksempel til en række lokalaviser.

SF vil ikke kommentere tal

SF’s nuværende formand, social-, børne- og integrationsminister Annette Vilhelmsen ønsker ikke at forklare, hvordan et løfte om flere penge er blevet til besparelser.

Men hos Socialdemokraterne giver man den økonomiske krise skylden for løftebruddet.

»De økonomiske problemer viste sig at være meget større, end vi troede,« siger Socialdemokraternes fungerende finansordfører, Ole Hækkerup. Men han erkender, at det godt kan mærkes i kommunerne, når der er 13 mia. kr. i forskel mellem det S og SF lovede, og det kommunerne rent faktisk har fået.

»Når man er nødt til at spænde livremmen ind, så kan det selvfølgelig mærkes,« erkender Ole Hækkerup.

Jan E. Jørgensen, der både er medlem af Folketinget for Venstre og rådmand i Frederiksberg Kommune, kritiserer S og SF for at være »uærlige«.

»I sidste folketingsvalgkamp blev vi tudet ørerne fulde om, hvor fantastisk det ville blive for kommunerne, når bare vi fik en ny regering,« siger han.

Og han køber ikke, at S og SF ikke kunne forudse dybden af krisen.

»Det er simpelthen ikke rigtigt, at man ikke kendte de udfordringer, som Danmark stod over for op til Folketingsvalget. Det er ikke sådan, at vi i valgkampen væltede os i penge,« siger han.